Ńdɔ ǹgúmā ékóán áyɔŋ ó ngálóm bod á Bényamínǐt yā bə́ ngábə́ tɔá á Ńkōm yā Rimôn nə́ bə́ kə̄ bɔ ékom miǹkɔ́bɔ ású mvɔ̄í. 14Ńdɔ́ Bényamínit bə́ ngádúgan ai mvús eyɔ̌ŋ tē, ńdɔ̄ bə́ ngávə́ bɔ̄ é bīníngá yā bə́ ngádzoge bə́ tála á bīníngá yā Yabesh yǎ Galaad; hədá ńdɔ̄ bá ndzí kig bɔ́ yəan. 15Bod bə́ ngawóg Bényamínit engɔ́ngɔ́l ḿból Ńtondôbə a ngáyái fǎn á bibəgá yā Ísraɛ̂l. 16Ńdɔ bədzóē yā ékōán bə́ ngádzó nâ: “Byǎyi bɔ yá ḿból yə̄ nâ é bod bə́ ngálígī, bǐ və̄ bɔ́ bīníngá ḿból bīníngá yā Bényamínit bə́ ngáman wú ?” 17Bɔ́ nâ: “Bǐ bɔ̄ yá ḿból yə nâ məbuuga mə́ lígī ású Bényamín, ebəgá dzyá yā Ísraɛ̂l é zā dzáŋ ? 18Amú bíā bǐ sə́ kig fə bɔ́ dzǎm və́ bəngɔn báán nə́ bə́ lug.” Amú Ísraɛ̂lit bə́ ngákan é sɔŋ nyí naa: “Amalá ai é mod ǎ yi və́ Bényamínit miníngá.” 19Bɔ́ nâ: “Ábóg Ńtondôbə lâkad dzə́mē ḿbú ósə̄ á Silo, tísɔn tě é nə á Bétɛl âkoé, á ńtólē dzób yā é zěn yābɛ́d á Bétɛl á Sikem, ai á Levona á ńkiɛ́.” 20Ńdɔ̄ bə́ ngáyín Bényamínit nâ: “Kaŋán sɔbɔ á məfúb mə́ wɔ̂n: 21mǐ yābā; éyɔŋ bəngɔ̌n yā Silo bâyi kwí bâkə bádzə̄m á bisila, eyɔ̌ŋ te myǎyi kwí á mə̄fúb mə́ wɔ̂n, mod ósə a bɔ́mí mīníngá ḿbɔ̄g á bəngɔ̌n yā Silo, eyɔ̌ŋ te myǎdúgan á ńnǎm Bényamínit. 22Ngə́ bēsīá, ngə́ bə̄ndóm bábá bə́ sɔ́ bía dzəŋ mə̄dzó, byǎyi bɔ́ kǎd nâ: “Váán bíā bɔ́ ai afú ńnə́m, amú byā ndzí kig bi áfólā yā ánɔ̌ŋ bīníngá á bītá, ḿból sə̌ kig mínā mī ngávə́ bɔ bəngɔn báán, bá sə́ kig mína dzǎm və̄ bidzo nâ mǐ ngákan evwé sɔŋ.”